Sanakartta
Päivitetty	10.10.2011	
Äänitetty 	12.10.2011

MUSIIKKITALO
KARTTA 1 / 3
Sijainti:
Musiikkitalo sijaitsee Helsingin ydinkeskustassa Mannerheimintien varrella Eduskuntataloa vastapäätä. Eduskuntatalo on Musiikkitalon länsipuolella, talon eteläpuolella sijaitsevat nykytaiteen museo Kiasma ja Sanomatalo, itäpuolella on rautatie ja pohjoispuolella on Finlandiatalo. Helsingin päärautatieasemalta on matkaa musiikkitalolle noin 300m. Talosta on kolme neljäsosaa maan alla.
Musiikkitaloon on kolme sisäänkäyntiä. Pääsisäänkäynnin osoite on Musiikkitalo, Mannerheimintie 13a B. Taksit saavat pysähtyä Mannerheimintien puoleisen pääoven edessä olevalle ajotien levennykselle. Tästä sisäänkäynnistä saavut talon neljänteen kerrokseen.
Mannerheimintien tasoa alempana Kiasman puolella sijaitsee Kansalaistori, mistä on sisäänkäynti kolmannen kerroksen päälämpiöön ja kahvilaan.
Kolmas sisäänkäynti sijaitsee Töölönlahdenkadulla, se johtaa Sibelius-akatemian tiloihin kolmanteen kerrokseen. Töölönlahden katu kulkee Mannerheimintieltä Elielinaukiolle Musiikkitalon ja Helsingin kaupunginmuseon välistä.

KARTTA NUMERO 1: 
MANNERHEIMINTIEN PÄÄSISÄÄNKÄYNNISTÄ INFOPISTEESEEN
Ulko-ovilta yläaulan hisseille ja portaikkoon: 
Mannerheimintien puoleinen sisäänkäynti sijaitsee musiikkitalon neljännessä kerroksessa. Kadulta aukeaa kaksi liukuovea tuulikaappiin, niiden välissä on tavallinen lasiovi. Liukuovet liukuvat sivulle, niiden jälkeen on väljät pyöröovet, jotka johtavat yläaulaan. Pyöröovien välissä on tavallinen lasiovi, joka aukeaa myös painikkeita käyttäen. 
Ulko-ovista heti oikealla sijaitsee musiikkitalon myymälä. Ovilta katsottuna vasemman puoleisen seinustan edessä on pitkä penkki, jonka yläpuolella on sähköinen infotaulu.
Ovia vastapäätä kello yhdentoista suunnassa sijaitsee kaksi hissiä, jotka kulkevat vain yhden kerroksen alas kolmannen kerroksen pääaulaan ja vaatenaulakoille. Kun seisot hissien edessä, ovat Mannerheimintie ja pääovet suoraan selkäsi takana. 
Sisäänkäynnin pyöröovien välissä sijaitsevalta tavalliselta ovelta johtaa koholla oleva ohjauslista suoraan eteenpäin ja noin viiden metrin päässä on näkevien T-kirjaimen muotoinen risteys ja T:n vasen sakara johtaa ensin vasemmalle noin kolme metriä, sitten on suorakulmainen käännös oikeaan kohti em. hissien kutsupainiketta. Kutsupainikkeiden yläpuolella on opasteet, joissa on selitykset myös pistekirjoituksella. 
Hissien sisällä kerrospainikkeet ovat keskiseinällä, kerrokset kolme ja neljä on merkitty pisteillä. Hisseissä on myös ääniopaste, mutta se on hieman epäselvä.
T:n oikea sakara johtaa tavallisiin portaisiin. Ovelta katsottaessa portaat sijaitsevat kello kahden suunnassa, ne ovat Mannerheimintien suuntaiset, ylhäältä alas kuljettaessa suunta on pohjoisesta etelään. 
Alas johtavissa portaissa on kaiteet molemmin puolin, harmaat graniittiportaat ovat suorat ilman välitasannetta. Askelmien etureunassa on uritus mutta ei varsinaista kontrastiraitaa. Portaiden ylä- ja alapäässä on lattiassa huomiolaatat eli jalan alla tuntuvat kohonastat.  
Neljännestä kerroksesta kolmannen kerroksen infopisteeseen hissillä:
Jos tulet hissillä alas, saavut eri paikkaan kuin jos käytät portaita. Käänny hisseiltä vasemmalle eli etelään Kiasmalle päin ja kohti aulapalvelua. Heti hissien jälkeen on vasemmalla kulman takana käynti Sibelius-Akatemian tiloihin ja oikealle jää neljännestä kerroksesta laskeutuvat portaat ja niiden toisella puolella olevat naulakot. 
Kun jatkat matkaa eteenpäin, löydät ohjaavan listan, jota voit seurata. Vasemmalta puoleltasi löytyy infopiste ja lipunmyynti. Infossa on neljä palvelupistettä. Niiden molemmin puolin on musiikkitalon eri kerrosten kartat, joista kolmas kerros esitetään kohokarttana ja kartta-avaimen tekstit ovat pistekirjoituksella.
Infopisteen jälkeen alkaa konserttisalin lasiseinä, jonka edessä on neljä penkkiä ja muutaman metrin päästä aukeaa vasemmalle laaja ja avoin päälämpiön tila.
Neljännestä kerroksesta kolmannen kerroksen infopisteeseen käyttäen portaita:
Jos tulet alas portaita, saavut keskelle pääaulaa. Infopiste sijaitsee portaista katsottuna noin kello 10:n suunnassa. Portaikon oikean puoleiselta kaiteelta lähtee opastava ohjauslista suoraan eteenpäin muutaman metrin ja kääntyy sitten vasempaan kohti infopisteen palvelutiski numero neljää. Konserttisali sijaitsee infopisteen jälkeen portaista katsottuna vasemmalla kello 11:n suunnassa. 
Portaikon vasen kaide päättyy kaappimaiseen telineeseen, mistä voi ottaa infon jonotusnumeron. Kaapissa on TV-ruutua muistuttava taulu, jossa on kosketusnäyttö.
Reittiselostuksen loppu

Musiikkitalon muista tiloista, toiminnoista ja ohjelmista saa lisätietoa osoitteesta: http://www.musiikkitalo.fi/web/fi/etusivu. 

Tämä sama versio on ladattavissa äänitiedostona Helsingin ja Uudenmaan Näkövammaiset ry:n verkkosivuilta osoitteesta www.hun.fi.
(Lähitulevaisuudessa myös Musiikkitalon sivuilta.)
Äänitteen lukija: Helinä Hirn
Tuottaja: Helsingin ja Uudenmaan Näkövammaiset ry 2011
Oikeudet pidätetään